Il-President u s-Sinjura Vella bi żjara uffiċjali f'Għawdex
Imtella' Awwissu 23, 2020 - Aġġornata 23 Ta' Awwissu, 2020 6:24pm Il-President u s-Sinjura Vella għamlu t-tieni żjara uffiċjali tagħhom f'Għawdex fejn fost l-oħrajn żaru Dar Arka f'Għajnsielem u wkoll l-appartamenti għal ħajja indipendenti għal persuni bi bżonnijiet speċjali, Dar il-Ġublew tal-Ħniena u Dar il-Madonna ta' Pinu. L-Assistent Direttur ta' Fondazzjoni Arka, Dun Michael Galea, qal li l-Fondazzjoni Arka teħtieġ €100,000 fix-xahar biex tkompli tgħin lir-residenti u ħafna minnhom normalment jiġu mid-donazzjonijiet. Min-naħa tiegħu l-President George Vella faħħar ix-xogħol li qed isir minn din l entità u appella għall-ġenerożità tal-Maltin u l-Għawdxin ma' Dar Arka u entitajiet oħrajn li bħall-Malta Community Chest Fund il-ħidma tagħhom tiddependi fuq id-donazzjonijiet. Fit-tieni żjara uffiċjali tagħhom f'Għawdex, il-President ta' Malta u s-sinjura Vella żaru l-Fondazzjoni Arka f'Għajnsielem. Bħalissa f'Dar Arka hemm 15-il persuna b'diżabbilità u fl-aħħar erba' snin infetħet Dar il-Ġublew tal-Ħniena li tospita 5 persuni b'diżabbilita li jistgħu jgħixu ħajja indipendenti. Il-Fondazzjoni Arka din is-sena qed tiċċelebra l-20 sena mit-twaqqif tagħha u qed tkompli toffri l-għajnuna lil dawk fil-bżonn. L-Assistent Direttur ta' Fondazzjoni Arka, Dun Michael Galea, qal li l-Fondazzjoni qed taħdem biex fil-futur qrib tiftaħ it-tieni appartament tagħha għall-persuni b'diżabbilità, Dar il-Madonna Ta' Pinu, li wkoll se jkollhom carer magħhom 24 siegħa kuljum. Dun Michael Galea qal li bi spiża ta' 100,000 ewro fix-xahar, il-Fondazzjoni Arka tiddependi ħafna mill-ġenerożità tan-nies. "Dan il-proġett ta' independent living qed naħdmuh flimkien mas-segretarjat parlamentari għall-persuni b'diżabbilità u anzjanità attiva, filwaqt li Fondazzjoni Arka ħadet ħsieb li tixtri l-appartament, taġġustah biex ikun aċċessibbli għalihom, u wkoll tmexxi u toffri l-ħaddiema biex dawn iż-żewġ appartamenti jkunu jistgħu jaħdmu…. Huwa veru li l-Gvern jgħinna finazjarjament imma dan mhuwiex biżżejjed. Sabiex inkompli l-ħidma tagħna u nwettqu proġetti ġodda, aħna nistrieħu ħafna fuq id-donazzjonijiet tal-poplu Malti u Għawdxi. Matul dan iż-żmien tal-Covid sfortunatament id-donazzjonijiet naqsu ħafna. Kien hemm xhur fejn id-donazzjonijiet naqsu b'95%." Filwaqt li rrikonoxxa d-diffikultajiet finanzjarji li qed jiffaċċjaw id-diriġenti ta' din l-entità, il-President George Vella faħħar żewġ aspetti li fuqhom hi msawra l-ħidma li jwettqu l-persuni li jieħu ħsieb lir-residenti f'Dar Arka, l-għożża u l-imħabba. "Jien irrid ngħid li bla esaġerazzjoni impressjonat li fiċ-ċokon tal-gżira t'Għawdex hemm din l-organizzazzjoni li qed tieħu ħsieb b'tant għożża lil dawk li huma inqas ixxurtjati minna…. Huwa fatt li s-sitwazzjoni li qegħdin fiha bħalissa ġabet reazzjoni negattiva ħafna fuq kull min għandu istituzzjoni tal-ġbir, jien nista' nitkellem anke mill-esperjenza tal-Community Chest Fund, li nifhem li dak li qabel kien kapaċi jtik ċertu ammont illum nifhem is-sitwazzjoni tiegħu. Però minn qalbi nħeġġeġ lil min qed jarana biex jagħmel is-sagrifiċċju u jaf li dak kollu li qed jagħti għal organizzazzjonijiet bħal dawn huma flus mogħtija għal kawża ġustissima." Iż-żjara tal-President George Vella f'Għawdex kompliet b'waqfa fil-Fondazzjoni OASI li tiffoka fuq il-prevenzjoni u trattament marbut mal-abbuż tad-droga, u fil-villaġġ tal-agrikoltura fix-Xewkija.